Source: https://www.uad.sk/33/preddavky-na-dan-z-prijmov-fyzickych-osob-v-roku-2018-uniqueiduchxzASYZNbaPiNpHHX2-x6TEOo5-1VFjAfKtmfKBkk/
Timestamp: 2019-04-21 11:04:45+00:00

Document:
Preddavky na daň z príjmov fyzických osôb v roku 2018 | Účtovníctvo a dane
Preddavky na daň z príjmov fyzických osôb v roku 2018
4.6.2018, Ing. Ivana Glazelová, Zdroj: Verlag Dashöfer
Poslednou známou daňovou povinnosťou sa podľa § 34 ods. 5 zákona o dani z príjmov (ďalej „zákona“) rozumie daň vypočítaná:
zo základu dane z príjmov podľa § 5 a § 6 ods. 1 a 2 zákona zníženého o odpočet daňovej straty a príjmov podľa § 6 ods. 3 a 4 zákona uvedeného v poslednom daňovom priznaní (za rok 2017),
zníženého o nezdaniteľnú časť základu dane na daňovníka platnú v zdaňovacom období, na ktoré sú platené preddavky, t. j. platnú v roku 2018,
pri použití sadzby dane podľa § 15 písm. a) zákona platnej v zdaňovacom období, na ktoré sú platené preddavky na daň (v roku 2018),
takto vypočítaná daň sa zníži o daňový bonus.
Základ dane na účely určenia poslednej známej daňovej povinnosti pre výpočet preddavkov na daň na nové preddavkové obdobie sa vypočíta ako súčet čiastkových základov dane uvedených v daňovom priznaní typu B za rok 2017 na riadkoch:
36 (čiastkový základ dane z príjmov podľa § 5 zákona),
55 (čiastkový základ dane z príjmov podľa § 6 ods. 1 a 2 zákona znížený o odpočet daňovej straty),
65 (čiastkový základ dane z príjmov podľa § 6 ods. 3 a 4 zákona),
79 (suma príspevkov, o ktorú sa zvyšuje základ dane podľa § 11 ods. 9 a 13 a § 52ze zákona)
v prípade uplatnenia metódy vyňatia príjmov, po znížení aj o údaj uvedený na r. 82 daňového priznania typu B za rok 2017.
Vypočítaný základ dane z posledného daňového priznania za zdaňovacie obdobie roku 2017 sa zníži o nezdaniteľnú časť základu dane na daňovníka podľa § 11 ods. 2 písm. a) zákona o dani z príjmov platnú v zdaňovacom období roku 2018, t. j. o 3 830,02 eura. Vypočítaný základ dane z posledného daňového priznania sa zníži o celú nezdaniteľnú časť základu dane na daňovníka, bez ohľadu na to, či daňovník v daňovom priznaní za rok 2017 mohol vzhľadom na výšku vykázaného základu dane uplatniť plnú sumu nezdaniteľnej časti základu dane na daňovníka. Rozhodujúce je to, či daňovníkovi na predmetnú nezdaniteľnú časť základu dane vzniká nárok.
V prípade poberateľov dôchodkov uvedených v § 11 ods. 6 zákona o dani z príjmov (napr. starobného dôchodku) je podstatné to, kedy im bol dôchodok priznaný a aká je jeho celoročná výška.
Ak daňovník bol poberateľom dôchodku už k 1. 1. 2017, pri výpočte poslednej známej daňovej povinnosti znižuje vypočítaný základ dane z DP za rok 2017 o kladný rozdiel medzi nezdaniteľnou časťou základu dane na daňovníka platnou na zdaňovacie obdobie roku 2018 vo výške 3 830,02 eura a úhrnnou sumou dôchodku, ktorá mu bola vyplatená v roku 2017. Ak suma dôchodku vyplateného daňovníkovi za rok 2017 v úhrne je vyššia ako 3 830,02 eura, potom pri výpočte poslednej známej daňovej povinnosti neznižuje základ dane o nezdaniteľnú časť základu dane na daňovníka.
Ak sa daňovník stal poberateľom dôchodku až v priebehu roku 2017, pri výpočte poslednej známej daňovej povinnosti základ dane vypočítaný z DP za rok 2017 zníži o nezdaniteľnú časť základu dane na daňovníka platnú v zdaňovacom období 2018 v plnej výške 3 830,02 eura.
Pri výpočte poslednej známej daňovej povinnosti pre účely platenia preddavkov v roku 2018 sa použije sadzba dane uvedená v § 15 písm. a) zákona platná v zdaňovacom období, na ktoré sú platené preddavky na daň, t. j. sadzba dane platná v roku 2018. Sadzba dane je 19 % z tej časti základu dane, ktorá nepresiahne sumu 35 268,06 eura a 25% z tej časti základu dane, ktorá presiahne sumu 35 268,06 eura.
Výpočet preddavkov na DPFO v roku 2018 z poslednej známej daňovej povinnosti z údajov daňového priznania typ B za rok 2017:
Základ dane (r. 36 + 55 + 65 + 79, resp. r. 36 +55 + 65 + 79 – 82)
- 3 830, 02 (ak riadok 30 = 0), resp. 3 830,02 – vyplatený dôchodok (uvedený na riadku 30)
Základ dane znížený o nezdaniteľnú časť sa prepočíta sadzbou dane 19 %, resp. 19 % a 25 %
- daňový bonus (r. 106 daňového priznania za rok 2017)
= posledná známa daňová povinnosť - daň na účely určenia výšky preddavkov na daň na preddavkové obdobie od 4. 4. 2018 (ak si daňovník nepredĺžil lehotu na podanie daňového priznania za rok 2017) do 1. 4. 2019 (ak si daňovník nepredĺži lehotu na podanie daňového priznania za rok 2018).
Z takto vypočítanej dane sa určí výška štvrťročných alebo mesačných preddavkov.
Ak takto vypočítaná posledná známa daňová povinnosť bude menšia alebo rovná 2 500 eur, daňovník nie je povinný platiť preddavky.
Ak posledná známa daňová povinnosť daňovníka presiahne 2 500 eur a nepresiahne 16 600 eur, daňovník je povinný platiť štvrťročné preddavky na daň, a to vo výške 1/4 poslednej známej daňovej povinnosti (splatné do konca každého kalendárneho štvrťroka).
Ak posledná známa daňová povinnosť daňovníka presiahne 16 600 eur, daňovník je povinný platiť mesačné preddavky na daň, a to vo výške 1/12 poslednej známej daňovej povinnosti (splatné do konca každého kalendárneho mesiaca).
Vplyv štruktúry základu dane na povinnosť platenia preddavkov
Daňovník, ktorého základ dane tvorí súčet čiastkových základov dane z príjmov podľa § 5 zákona o dani z príjmov a § 6 zákona o dani z príjmov, postupuje podľa § 34 ods. 10 zákona o dani z príjmov.
Takýto daňovník neplatí preddavky na daň, ak čiastkový základ dane z príjmov podľa § 5 zákona o dani z príjmov tvorí viac ako 50 % zo súčtu čiastkových základov dane podľa § 5 a 6 zákona o dani z príjmov.
Ak čiastkový základ dane zo závislej činnosti (§ 5 zákona o dani z príjmov) tvorí 50 % a menej zo súčtu čiastkových základov dane podľa § 5 a 6 zákona od dani z príjmov, vypočítané preddavky sa platia v polovičnej výške.
Preddavky na daň neplatí daňovník (fyzická osoba), ktorý poberal v predchádzajúcom zdaňovacom období len príjmy z kapitálového majetku (§ 7 zákona o dani z príjmov) alebo ostatné príjmy (§ 8 zákona o dani z príjmov), alebo príjmy z ktorých sa daň vyberá zrážkou podľa § 43 zákona o dani z príjmov alebo príjmy zo závislej činnosti, ktoré sú zdaňované preddavkovým spôsobom zamestnávateľom, pričom môže ísť aj o kombináciu takýchto príjmov.
Vypočítané preddavky na daň sa zaokrúhľujú na eurocenty nadol.
Ďalšie informácie k téme "Výpočet preddavkov na daň z príjmov fyzických osôb v roku 2018"

References: § 34
 § 5
 § 6
 § 6
 § 15
 § 5
 § 6
 § 6
 § 11
 § 52
 § 11
 § 11
 § 15
 § 5
 § 6
 § 34
 § 5
 § 5
 § 5
 § 43